ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣTO ΕΥΡΩΠΑΪΚΟ ΚΟΙΝΟΒΟΥΛΙΟ δυνάμει της παραγράφου 2 του άρθρου 251 της συνθήκης ΕΚ σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου όσον αφορά την τροποποίηση για εικοστή τρίτη φορά της οδηγίας αριθ. 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή - κ/μ/τ)

2001/0110 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣTO ΕΥΡΩΠΑΪΚΟ ΚΟΙΝΟΒΟΥΛΙΟ δυνάμει της παραγράφου 2 του άρθρου 251 της συνθήκης ΕΚ σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου όσον αφορά την τροποποίηση για εικοστή τρίτη φορά της οδηγίας αριθ. 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή - κ/μ/τ)

1. Ιστορικό

- Η προαναφερόμενη πρόταση [COM(2001) 256 τελικό] εγκρίθηκε από την Επιτροπή στις 14 Μαΐου 2001 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

- Tο Ευρωπαϊκό Κοινοβούλιο ενέκρινε την πρόταση με ορισμένες τροπολογίες κατά την πρώτη ανάγνωση στις 5 Φεβρουαρίου 2002.

- Η Επιτροπή απέρριψε τις τροπολογίες του Ευρωπαϊκού Κοινοβουλίου.

- Tο Συμβούλιο εξέδωσε την κοινή θέση του στις 3. 6. 2002.

- Η Οικονομική και Κοινωνική Επιτροπή εξέδωσε τη γνωμοδότησή της στις 12 Σεπτεμβρίου 2001.

2. Στοχοσ τησ Οδηγιασ

Η πρόταση βασίζεται στο άρθρο 95 της συνθήκης και έχει τους ακόλουθους δύο στόχους:

- τη διατήρηση της εσωτερικής αγοράς με την εισαγωγή εναρμονισμένων διατάξεων όσον αφορά την κυκλοφορία στην αγορά και χρήση επικίνδυνων ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (κ/μ/τ).

- τη διασφάλιση υψηλού επιπέδου προστασίας της υγείας και του περιβάλλοντος μέσω του περιορισμού της κυκλοφορίας στην αγορά και της χρήσης επικίνδυνων ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (κ/μ/τ).

3. Παρατηρησεισ στην Κοινη Θεση

3.1. Γενικά

Η κοινή θέση ανταποκρίνεται στην πρόταση της Επιτροπής.

3.2. Τύχη των τροπολογιών

Οι δύο τροπολογίες που ενέκρινε το Κοινοβούλιο απορρίφθηκαν από την Επιτροπή.

Η Επιτροπή δεν μπορεί να δεχθεί την επέκταση της απαγόρευσης των ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή, κατηγορίας 1 ή 2 και στα προϊόντα που εμπεριέχουν τις ουσίες αυτές, τα οποία κυκλοφορούν στην αγορά για χρήση από το ευρύ κοινό.

Οι ισχύοντες περιορισμοί που προβλέπονται στα σημεία 29, 30 και 31 του Παραρτήματος 1 της οδηγίας 76/769/EΟΚ καθώς και στην πρόταση της Επιτροπής για την εικοστή τρίτη τροποποίηση της οδηγίας αριθ. 76/769/EΟΚ καλύπτουν τις ουσίες και τα παρασκευάσματα. Με τη συμπερίληψη των ουσιών και παρασκευασμάτων στο πεδίο εφαρμογής της πρότασης καλύπτονται οι καταστάσεις εκείνες που είναι πιθανόν να οδηγήσουν σε έκθεση των καταναλωτών στις ουσίες κ/μ/τ. Παραδείγματα παρασκευασμάτων που χρησιμοποιούνται από τους καταναλωτές είναι οι κόλλες, τα απορρυπαντικά, τα προϊόντα οικιακού καθαρισμού, κλπ.

Η προσέγγιση που ακολουθείται με βάση το ισχύον καθεστώς για τις χημικές ουσίες προβλέπει την αξιολόγηση των ουσιών για κάθε περίπτωση ξεχωριστά και τη λήψη μέτρων διαχείρισης του κινδύνου οσάκις προκύπτει ότι προέχει η ανάληψη δράσης για την πρόληψη απαράδεκτων κινδύνων. Η Επιτροπή θα εξακολουθήσει να εφαρμόζει αυτήν την πρακτική και κάθε φορά που θα εντοπίζει την ύπαρξη ιδιαίτερων κινδύνων από ουσίες κ/μ/τ, θα εκπονεί προτάσεις για την εισαγωγή περιορισμών ανάλογα με την περίπτωση.

Η περαιτέρω επέκταση του πεδίου εφαρμογής της οδηγίας με σκοπό την απαγόρευση της συμπερίληψης ουσιών κ/μ/τ σε προϊόντα που πωλούνται στο ευρύτερο κοινό θα συνιστούσε γιγαντιαίο εγχείρημα που θα απαιτούσε τη διεξαγωγή αξιολογήσεων κινδύνου για εκατοντάδες ουσίες και πιθανόν για εκατοντάδες χρήσεις.

Η δρομολόγηση ενός τόσο μεγάλου αριθμού αξιολογήσεων κινδύνου είναι ανέφικτη και ασύμβατη με τον κανονισμό αριθ. 793/93 (ΕΟΚ) του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες [1] και με τον κανονισμό της Επιτροπής (EΚ) αριθ. 2364/2000 της 25ης Οκτωβρίου 2000 σχετικά με τον τέταρτο κατάλογο ουσιών προτεραιότητας, σύμφωνα με τον κανονισμό (ΕΟΚ) του Συμβουλίου EΚ αριθ. 793/93 [2] που καθορίζει έναν κατάλογο ουσιών προτεραιότητας για τις οποίες πρέπει υποχρεωτικά να διεξάγονται αξιολογήσεις κινδύνου. Η Επιτροπή εκτιμά ότι οι εν λόγω κατάλογοι προτεραιότητας που εκπονήθηκαν με βάση τις συστάσεις των κρατών μελών πρέπει να αποτελούν τη βάση για τη διεξαγωγή αξιολογήσεων κινδύνου επειδή διασφαλίζουν ότι η Κοινότητα επικεντρώνει κατά πρώτο λόγο τους περιορισμένους πόρους της στις πλέον επικίνδυνες ουσίες.

[1] ΕΕ L 85, 5.4.1993, σ. 1.

[2] ΕΕ L 273, 26.10.2000, σ. 5.

Όσον αφορά το γενικό ζήτημα του περιορισμού των κινδύνων από τις επικίνδυνες ουσίες, η Επιτροπή θεωρεί επίσης σκόπιμο να επιστήσει την προσοχή στις κυριότερες αλλαγές που θα λάβουν χώρα στο πλαίσιο της νέας στρατηγικής για τις χημικές ουσίες, οι οποίες αφορούν άμεσα την κάλυψη των στόχων των προτεινόμενων τροπολογιών.

Οι εν λόγω αλλαγές συνεπάγονται την καταχώριση 30.000 περίπου ουσιών μέσω μίας διαδικασίας, στο πλαίσιο της οποίας η βιομηχανία θα υποβάλει στοιχεία συμπεριλαμβανομένης και μίας προκαταρκτικής αξιολόγησης των κινδύνων για κάθε μια από τις ουσίες αυτές. Επιπλέον, η διαδικασία έγκρισης που θα ισχύει στην περίπτωση ουσιών που εγείρουν λόγους σοβαρής ανησυχίας, συμπεριλαμβανομένων των ουσιών κ/μ/τ, θα περιλαμβάνει αυστηρότερες απαιτήσεις. Οι προτάσεις βρίσκονται σε προχωρημένο στάδιο προετοιμασίας και θα υποβληθούν στο Συμβούλιο και στο Κοινοβούλιο στη διάρκεια του τρέχοντος έτους.

3.3. Η κοινή θέση του Συμβουλίου

Η κοινή θέση του Συμβουλίου ανταποκρίνεται πλήρως στην πρόταση της Επιτροπής.

4. Συμπερασματα

Η Επιτροπή στηρίζει την κοινή θέση επειδή ανταποκρίνεται πλήρως στην πρότασή της.